एसिया कप : नेपालले बंगलादेशलाई दियो २६२ रनको चुनौती
श्रील‌ंकामा जारी एसीसी यू–१९ एसिया कप क्रिकेट प्रतियोगिताअन्तर्गत आज भएको आफ्नो दोस्रो खेलमा नेपालले बंगलादेशलाई जितका लागि २६२ रनको चुनौती दिएको छ । 
काठमाडौँ — श्रील‌ंकामा जारी एसीसी यू–१९ एसिया कप क्रिकेट प्रतियोगिताअन्तर्गत आज भएको आफ्नो दोस्रो खेलमा नेपालले बंगलादेशलाई जितका लागि २६२ रनको चुनौती दिएको छ । कोलम्बोको पिएसएस क्रिकेट मैदानमा टस हारेर पहिले ब्याटिङको निम्तो पाएको नेपालले निर्धारित ५० ओभरमा ८ विकेट गुमाउँदै २६१ रनको योगफल बनायो । नेपालका लागि पवन सर्राफ र सन्दीप जोराले अर्धशतकीय इनिङ्स खेले ।पवनले १०९ बलमा एक छक्का र आठ चौकाको मद्दतमा ८१ रनको योगदान दिए । त्यस्तै सन्दीपले ३७ बलमा तीन छक्का र तीन चौका प्रहार गर्दै ५६ रन जोडे । त्यस्तै रित गौतमले ३२, कुशल मल्लले २८, भीम सार्कीले २१ तथा कप्तान रोहित पौडेलले १४ रन बनाए ।बंगलादेशका लागि तान्जिम हसन शकिब र साहिन आलमले समान २/२ विकेट लिए । नेपाललाई अघिल्लो चरण प्रवेशको लागि पनि बंगलादेश विरुद्धको खेलमा जित्नैपर्ने दबाव छ ।यसअघि शुक्रबार भएको पहिलो खेलमा नेपाल घरेलु टोली श्रीलङ्कासँग पाँच विकेटले पराजित भएको थियो । बंगलादेश अहिले जवाफी ब्याटिङमा उत्रेको छ । 